
1. Războiul din Irak

 

■ Declanşarea acţiunilor militare 

 

La 20 martie a.c., preşedintele american, George W. Bush, a anunţat începutul operaţiunilor militare împotriva Irakului, subliniind că "o forţă decisivă va fi utilizată pentru dezarmarea aceste ţări şi îndepărtarea preşedintelui Saddam Hussein". "În acest moment, când conflictul a început, singura modalitate de a limita durata războiului este aceea de utiliza o forţă decisivă şi vă asigur că nu vom folosi jumătăţi de măsură în cadrul acestei campanii", a declarat George W. Bush. 

Primele bombardamente americano-britanice asupra Bagdadului au fost lansate la 40 de minute după discursul preşedintelui american, vizând obiective aflate la periferia capitalei irakiene. Aceste prime atacuri au fost efectuate de bombardiere invizibile F-117, de bombardiere strategice B-52 şi rachete de croazieră lansate de pe navele din regiune. Potrivit liderilor militari americani, ţinta primului val de bombardamente asupra Bagdadului a fost Saddam Hussein. Atacurile au fost decise pe baza informaţiilor serviciilor speciale americane potrivit cărora preşedintele irakian se află într-un buncăr din Bagdad. 

"Războiul din Irak are opt obiective precise, primul fiind răsturnarea de la putere a regimului lui Saddam Hussein", a declarat la 21 martie a.c. secretarul american al apărării, Donald Rumsfeld. Acestea sunt următoarele:

- "Răsturnarea regimului lui Saddam Hussein prin lovirea acestuia cu forţă, amploare şi pe o scară care să arate clar irakienilor că liderul de la Bagdad şi regimul său sunt de domeniul trecutului.

- Identificarea, izolarea şi, în cele din urmă, eliminarea din Irak a armelor de distrugere în masă.

- Căutarea şi capturarea teroriştilor care s-au refugiat în Irak.

- Strângerea tuturor informaţiilor referitoare la reţelele teroriste din Irak şi din regiune.

- Colectarea de informaţii referitoare la reţelele internaţionale de trafic de arme de distrugere în masă.

- Ridicarea sancţiunilor impuse Irakului şi acordarea imediată a unui ajutor umanitar, furnizarea de alimente şi medicamente persoanelor strămutate şi celor care au nevoie.

- Asigurarea securităţii câmpurilor petroliere, care aparţin poporului irakian şi de care acesta are nevoie pentru a-şi dezvolta ţara după zeci de ani în care a fost neglijată de regimul irakian.

- Ajutarea poporului irakian în vederea creării condiţiilor necesare unei tranziţii rapide spre un guvern reprezentativ, care să nu constituie o ameninţare pentru statele vecine şi care să fie hotărât să asigure integritatea teritorială a Irakului".

 

■ Operaţiunile militare "Iraqi Freedom" ("Libertate pentru Irak")

Oficiali ai Pentagonului au declarat că la 21 martie a.c. au declanşat a doua fază a acţiunii militare de bombardamente denumită "Shock and Awe" ("Şoc şi groază"). Campania de bombardamente intense, care a avut o durată de două zile, a cuprins lansarea asupra unor obiective din Irak a aproximativ 1.000 de rachete, dintre care 320 de croazieră, în cadrul operaţiunii fiind folosite aparate F-117 şi bombardiere B-2, ce au utilizat tipuri de bombe cu penetrare. 

Oficialii americani se arată satisfăcuţi de felul în care se derulează operaţiunea "Libertate pentru Irak", însă rezistenţa irakiană, mai puternică decât se credea, o serie de accidente şi un atentat terorist subliniază pericolele ofensivei. Unităţile americane avansează spre Bagdad, trecând prin deşertul irakian, într-un ritm mai alert decât au făcut-o prima oară, în 1991, ajungând în 4 zile în apropierea oraşului Najaf, la numai 200 de kilometri de capitala irakiană. Dar ele întâmpină o rezistenţă neaşteptat de puternică a armatei irakiene - "pungile de rezistenţă", cum sunt numite oficial. Un exemplu în acest sens este situaţia de la Um Qasr, unde au avut loc lupte grele, deşi căderea oraşului fusese anunţată de aliaţi cu două zile mai devreme. Rezistenţa armată intensă a necesitat intervenţia artileriei şi a avioanelor de bombardament. 

Potrivit analiştilor militari, în acest moment, tactica americano-britanică pare să fie cea de ocolire a tuturor localităţilor în care forţele irakiene sunt susceptibile de a opune rezistenţă, pentru a evita producerea de victime în rândul civililor. Generalul Tommy Franks, comandantul operaţiunii, a precizat că trupele americane nu vor încerca cucerirea localităţii Basra, al doilea oraş ca mărime al Irakului. De asemenea, Divizia a 3-a de Infanterie americană (3ID) a renunţat să cucerească oraşul Nasiriya după ce a întâmpinat o rezistenţă deosebită, limitându-se să preia controlul asupra principalelor puncte strategice din zonă, punctele de trecere peste fluviul Eufrat. 

În ultimele două zile ale ofensivei aliaţilor, înaintarea trupelor terestre a fost încetinită atât de condiţiile meteorologice dificile, cât şi de rezistenţa irakiană, trupele americane fiind angajate într-un puternic schimb de focuri cu soldaţii irakieni care apără oraşul sfânt Najaf, aflat în centrul ţării. Oficialii americani au afirmat că oraşul este apărat de forţe ale Gărzii Republicane. De asemenea, forţele americane de la Um Qasr au fost nevoite să solicite ajutorul bombardierelor pentru a neutraliza elemente ale armatei irakiene. 

În paralel cu ofensiva terestră, coaliţia anglo-americană a continuat raidurile de bombardament asupra principalelor oraşe irakiene. Oraşul Basra a fost ţinta unui bombardament deosebit de violent, unde potrivit responsabililor irakieni, americanii au folosit bombe cu fragmentare. De asemenea, forţele coaliţiei au lansat rachete "Tomahawk" asupra zonei din Kurdistanul irakian controlată de gruparea islamistă "Ansar al-Islam", suspectată a avea legături cu Al-Qaeda. 

La 23 martie a.c., "Turcia a obţinut aprobarea Statelor Unite de a desfăşura trupe în Irak, la frontiera de nord, după ce a acceptat să deschidă spaţiul aerian pentru avioanele americane implicate în operaţiunile din Irak", a afirmat premierul turc Recep Erdogan. Proiectele Turciei suscită îngrijorarea SUA, liderii turci temându-se că prăbuşirea regimului lui Saddam Hussein ar putea conduce la apariţia unui stat kurd independent la frontiera sa, ceea ce ar alimenta ambiţiile secesioniste ale importantei comunităţi kurde din Turcia. Premierul turc a mai adăugat că desfăşurarea trupelor la graniţa de nord a Irakului are menirea de a preveni eventualele probleme din cadrul grupărilor kurde din regiune, Turcia luându-şi angajamentul de a nu intra mai mult de 19 km în interioriul teritoriului irakian. Ministrul de externe, Abdullah Gul, a subliniat că ţara sa "va pune în practică o zonă de securitate care se va întinde ca o centură de-a lungul frontierei dintre cele două ţări". 

Un responsabil din cadrul Partidului Democratic din Kurdistan (PDK), care controlează zona de nord-vest a Kurdistanului irakian, a declarat că frontul din nordul Irakului, "extrem de important, va fi activat foarte curând, existând trupe speciale americane care cooperează cu forţele noastre din regiune".

Pe acest front deschis în nordul Irakului, avioanele americane au bombardat poziţiile irakiene din apropierea oraşului Chamchamal, aflat sub control kurd, la est de oraşul Kirkuk, ce se află într-o zonă bogată în resurse petroliere. Un oficial kurd a afirmat că este vorba despre primele atacuri în această regiune, adăugând că explozii violente au fost înregistrate şi lângă oraşele Mosul şi Arbil. 

Comandantul american al operaţiunilor din Irak, generalul Tommy Franks, a anunţat că, după cinci zile de război, forţele americano-britanice deţin aproximativ 3.000 de prizonieri de război irakieni. El a apreciat că forţele americano-britanice au înregistrat progrese "rapide şi pe alocuri spectaculoase" în campania militară din Irak, iar numărul victimelor înregistrate de coaliţia americano-britanică se ridică la 56, 39 de americani şi 17 britanici.

Potrivit oficialilor de la Bagdad, pierderile irakiene ar fi 62 de morţi şi peste 400 de răniţi, majoritatea civili.

"Operaţiunile militare din Irak se derulează conform planului stabilit, dar războiul ar putea dura mai mult decât a fost prevăzut", a afirmat la 22 martie a.c. preşedintele american, George W. Bush, într-un discurs în care a apreciat că stabilirea unui regim democratic în Irak ar necesita un angajament american pe termen lung. "Cauza noastră, asigurarea securităţii naţiunilor şi pacea în lume, este una dreaptă", a subliniat preşedintele american, adăugând: "Misiunea noastră este clară, dezarmarea Irakului de armele de distrugere în masă, pentru a pune capăt sprijinului acordat de Saddam Hussein terorismului, şi eliberarea poporului irakian". 

Aceste precizări au fost făcute în contextul în care George W. Bush a anunţat Congresul că nu poate preciza deocamdată cât vor dura războiul şi menţinerea trupelor coaliţiei pe teritoriul Irakului. Potrivit unei legi adoptate în perioada războiului din Vietnam, Legea Puterilor de Război, preşedintele Statelor Unite are voie să trimită trupe în conflicte externe pentru o perioadă de maxim 60 de zile, dar este nevoie de aprobarea Congresului pentru o perioadă mai lungă. 

Preşedintele american a reafirmat că liderii irakieni au amplasat trupe şi echipamente militare în zone civile, cu intenţia de a utiliza "bărbaţi, femei şi copii pe post de scuturi umane". "Vreau ca americanii şi lumea întreagă să ştie că forţele coaliţiei fac toate eforturile pentru protejarea populaţiei civile", a precizat George W. Bush. 

■ Problema ajutorului umanitar 

Consiliul de Securitate al Naţiunilor Unite pregăteşte o rezoluţie care să autorizeze reluarea, într-o manieră revizuită, a programului umanitar al ONU "Petrol în schimbul hranei", destinat asigurării bunurilor de strictă necesitate pentru populaţia irakiană în timpul războiului şi în perioda post-conflict. 

Membrii Consiliului vor analiza propunerea Secretarului general al ONU, Kofi Annan, privind transferarea sub controlul total al Organizaţiei Naţiunilor Unite a acestui program umanitar - aplicat până înaintea începerii războiului în colaborare cu autorităţile irakiene. 

Naţiunile Unite analizează posibilitatea convocării unei sesiuni extraordinare a Adunării Generale consacrate dezbaterii situaţiei create după declanşarea operaţiunilor contra Irakului, în condiţiile în care SUA se opun acestei propuneri. O sesiune extraordinară a Adunării Generale a ONU poate fi convocată potrivit Rezoluţiei 337 a Consiliului de Securitate al ONU, adoptată în 1950 chiar la iniţiativa SUA. 

În privinţa asistenţei umanitare ce preocupă în egală măsură statele participante la coaliţia antiirakiană şi comunitatea europeană, ostilă în mare măsură intervenţiei militare, SUA au anunţat că sunt gata să trimită în Irak circa 600.000 de tone de grâu ca ajutor umanitar de urgenţă. Pe de altă parte, un responsabil militar american însărcinat cu asistenţa pentru civili, a declarat că, trupele americane ce acţionează în Irak au adus bunuri de strictă necesitate şi raţii alimentare pentru refugiaţi. 

Statele membre ale UE au ajuns la un acord privind sprijinirea eforturilor umanitare internaţionale destinate refugiaţilor irakieni. În acest sens, Comisarul european pentru ajutor umanitar, Poul Nielson, a declarat că UE va acorda cât mai curând posibil ajutor umanitar Irakului şi a lansat un apel ţărilor membre şi Parlamentului European să aprobe deblocarea a 100 milioane de euro ca fonduri suplimentare de urgenţă. 

■ Reacţii internaţionale

Irakul a cerut, la 22 martie a.c., Organizaţiei Naţiunilor Unite să condamne şi să oprească invazia trupelor SUA şi Marii Britanii în Irak, precum şi retragerea armatelor acestora dincolo de frontierele irakiene. 

Într-o declaraţie trimisă Consiliului de Securitate al ONU, regimul irakian susţine că invazia americano-britanică reprezintă o ameninţare pentru pacea internaţională şi regională. 

"Din moment ce agresiunea militară colonială americano-britanică împotriva Irakului reprezintă o ameninţare la adresa păcii internaţionale şi regionale, cerem Naţiunilor Unite să condamne această invazie şi agresiune, să ia măsuri pentru stoparea ei imediată şi necondiţionată şi să ceară retragerea imediată a acestor forţe dincolo de graniţa irakiană", se arată în declaraţia administraţiei irakiene. 

Ministrul irakian de externe, care a prezentat această declaraţie, a adăugat că rezoluţiile ONU trebuie să fie respectate şi aplicate, începând "cu ridicarea sancţiunilor injuste impuse Irakului şi cu dezarmarea Israelului de armele de distrugere în masă, pentru a crea o regiune fără arme în masă în Orientul Mijlociu". Naji Sabri a mai afirmat că războiul pe care Administraţia americană îl duce pentru răsturnarea lui Saddam Hussein şi eliminarea armelor de distrugere în masă face parte din "practicile criminale destinate să impună hegemonia SUA în lume".

Iranul, una dintre ţările plasate de SUA pe "axa răului", a condamnat, la 20 martie a.c., declanşarea atacurilor americane asupra Irakului, declarând că războiul este "de nejustificat şi nelegitim". 

"Operaţiunile militare americane împotriva Irakului nu pot fi justificate şi sunt nelegitime", a declarat ministrul iranian de externe, Kamal Kharazi, care a subliniat că Iranul îşi va menţine neutralitatea, precizând şi că "Republica islamică Iran nu va interveni în ajutorul nici uneia dintre părţi". 

Malaiezia, ţară cu populaţie majoritar musulmană şi preşedinte în exerciţiu al Mişcării Ţărilor Nealiniate, a condamnat declanşarea războiului din Irak. "Condamnăm atacul lansat fără autorizaţie", a declarat purtătorul de cuvânt al premierului interimar, Abdullah Ahmad Badawi. 

Adjunctul ministrului informaţiilor, Zainuddin Maidin, a criticat, la rândul său, intervenţia americană în Irak. "Este clar că Naţiunile Unite nu mai există", a afirmat Z. Maidin, adăugând: "Puteţi ataca orice ţară. Semnalul a fost dat de Statele Unite. Avem o nouă democraţie. Statele Unite şi Marea Britanie, care sunt naţiunile cele mai democratice din lume, prezintă o nouă interpretare a democraţiei, în care puteţi ataca orice ţară, după bunul plac". 

Premierul Rusiei, Mihail Kasianov, şi-a exprimat regretul faţă de fapul că "actuala criză irakiană este rezolvată pe cale militară, fără o decizie a Consiliului de Securitate al ONU. Rusia depune toate eforturile posibile pentru ca astfel de crize şi conflicte să fie reglementate exclusiv în cadrul sistemului internaţional de securitate".

"Rusia speră că, în scurt timp, Consiliul de Securitate al ONU va da toate aprecierile politice şi juridice necesare situaţiei create ca urmare a operaţiunii militare împotriva Irakului", a declarat ministrul adjunct de externe, Iuri Fedotov. El a precizat că ţările care au participat la operaţiunea împotriva Irakului trebuie să se ocupe de lichidarea consecinţelor acesteia în plan umanitar.

Purtătorul de cuvânt al Ministerului francez de Externe a anunţat că Franţa speră că actualul conflict se va încheia cât mai rapid posibil. "Autorităţile franceze speră că va fi făcut tot ceea ce este necesar pentru a scuti populaţia civilă de încercări suplimentare şi cer ţărilor din regiune să se abţină de la orice iniţiativă care ar agrava situaţia", a afirmat oficialul francez. Adunarea Naţională franceză a decis să îşi suspende şedinţa din 20 martie a.c., exprimându-şi în acest fel dezaprobarea faţă de atacurile asupra Irakului. 

China a cerut Statelor Unite să pună capăt războiului din Irak. "Cerem ţărilor implicate să pună capăt acţiunii militare şi să revină pe calea cea dreaptă", a afirmat purtătorul de cuvânt al Ministerului chinez de Externe, Kong Quan, adăugând că "acţiunea militară împotriva Irakului reprezintă o încălcare a Cartei Naţiunilor Unite". 

Guvernul Germaniei şi-a exprimat, la 20 martie a.c., "îngrijorarea şi consternarea" ca urmare a declanşării războiului împotriva Irakului. Guvernul german a amintit că împreună cu Franţa, Rusia şi alţi parteneri a depus eforturi susţinute pentru face posibilă dezarmarea paşnică a Irakului şi a împiedica războiul. 

Premierul Belgiei, Guy Verhofstadt, a deplâns lansarea operaţiunilor de război din Irak şi a condamnat "renunţarea la ordinea juridică internaţională". "Continuăm să credem că renunţarea la ordinea juridică internaţională constituie un preţ prea ridicat pentru dezarmarea oricum dorită a regimului de la Bagdad", a declarat G. Verhofstadt, care a mai afirmat că Belgia, Franţa şi Germania, care s-au opus cu îndârjire războiului, vor continua să caute o soluţie pentru pace. 

Premierul Portugaliei, Jose Manuel Durao Barroso, a reafirmat sprijinul ţării pentru aliaţii săi, după primele atacuri lansate de Statele Unite şi Marea Britanie în Irak. "În acest moment dificil, Portugalia îşi reafirmă sprijinul pentru aliaţii săi, cu care împărtăşeşte valorile libertăţii şi democraţiei", a spus el. Preşedintele Jorge Sampanio, care se opune unei intervenţii militare fără acordul ONU, anunţase, la 19 martie a.c., că Portugalia nu va face parte din coaliţia militară anti-irakiană, iar forţele sale armate nu vor participa la atac. 

Premierul Olandei, Jan Peter Balkenende, şi-a reafirmat "sprijinul politic" pentru ofensiva americană împotriva Irakului. "Olanda sprijină politic acţiunea în curs de desfăşurare împotriva lui Saddam Hussein. Pacea şi securitatea, în special ale locuitorilor Irakului, reprezintă obiectivul final", a spus el, exprimându-şi speranţa că războiul se va încheia rapid. Olanda şi-a deschis spaţiul aerian, porturile şi aeroporturile pentru tranzitarea echipamentului şi a personalului coaliţiei antiirakiene. 

Premierul Norvegiei, Kjell Magne Bondevik, a deplâns lansarea atacurilor americane, apreciind că "războiul este întotdeauna un rău". "Am sperat că Saddam Hussein va respecta cerinţele formulate de Naţiunile Unite în cursul ultimilor ani şi că vom găsi o soluţie paşnică pentru acest conflict", a afirmat el. K. M. Bondevik şi-a exprimat speranţa că războiul va fi de scurtă durată, iar numărul victimelor va fi cât mai mic. 

Premierul Danemarcei, Anders Fogh Rasmussen, a cărui ţară susţine Statele Unite în conflictul irakian, şi-a exprimat speranţa că războiul va fi de scurtă durată, iar "suferinţele populaţiei civile vor fi cât mai limitate cu putinţă". Acesta a adăugat că Danemarca nu se află încă în război, cu toate că Parlamentul a luat o decizie favorabilă privind participarea ţării la dezarmarea regimului lui Saddam Hussein. 

Premierul Suediei, Goeran Persson, regretă lansarea operaţiunilor americane în Irak, apreciind că acestea reprezintă o "încălcare a dreptului internaţional", şi solicită reluarea discuţiilor în Consiliul de Securitate al ONU. "Dezarmarea regimului terorii irakian trebuie făcută în cadrul dreptului internaţional şi pentru aceasta problema trebuie readusă în Consiliul de Securitate", a spus el. 

Guvernul Finlandei şi-a exprimat regretul faţă de lansarea operaţiunilor în Irak, apreciind că folosirea forţei fără acordul ONU "nu este acceptabilă". Autorităţile finlandeze afirmă că acest război nu poate avea drept rezultat decât marginalizarea ONU. 

Elveţia a anunţat că îşi va menţine neutralitatea în faţa conflictului din Irak, preşedintele ţării, Pascal Couchepin, exprimându-şi regretul faţă de decizia de a lansa o intervenţie militară în Irak. 

Italia şi-a declarat sprijinul pentru acţiunea americano-britanică: "Dezarmarea Irakului prin forţă este o necesitate tragică", a declarat ministrul de externe, Franco Frattini, exprimându-şi speranţa că atacurile nu vor provoca victime în rândurile civililor. "Din nefericire, căile diplomatice au fost epuizate, iar dezarmarea prin forţă a lui Saddam Hussein este o prioritate pentru comunitatea internaţională", a declarat acesta. 

Japonia susţine atacul lansat de Statele Unite împotriva Irakului, a declarat primul-ministru japonez, Junichiro Koizumi. "Înţeleg decizia Statelor Unite de a lansa o campanie militată şi o susţin", a precizat J. Koizumi.

Preşedintele Coreei de Sud, Roh Moo-Hyun, a anunţat sprijinul guvernului său pentru războiul din Irak şi a declarat că militarii sud-coreeni vor participa la reconstrucţia Irakului. "Guvernul a decis să susţină poziţia Statelor Unite. Cred că acest lucru era inevitabil, în scopul eliminării armelor de distrugere în masă", a afirmat acesta la încheierea şedinţei extraordinare a Consiliului Naţional de Securitate. 

Premierul Noii Zeelande, Helen Clark, şi-a exprimat "profundul regret" pentru declanşarea războiului din Irak şi a promis să acorde ajutor irakienilor după încheierea conflictului. Helen Clark a declarat, într-o reuniune a Parlamentului, că guvernul continuă să dezaprobe declanşarea ostilităţilor de către preşedintele George W. Bush şi a reafirmat că ţara sa a fost în favoarea unei soluţii diplomatice pentru dezarmarea Irakului. 

Pakistanul, aliat al Statelor Unite în războiul împotriva terorismului, şi-a exprimat regretul faţă de declanşarea operaţiunilor militare în Irak. Membru nepermanent al Consiliului de Securitate, Pakistanul "a depus toate eforturile pentru evitarea războiului", a afirmat ministrul informaţiilor, Sheikh Rashid, adăugând că îşi va continua eforturile diplomatice pentru grăbirea încheierii războiului. 

Indonezia, cel mai mare stat musulman din lume, a condamnat ferm ofensiva americană, pe care o consideră "o agresiune care contravine dreptului internaţional". Guvernul indonezian, convocat în sesiune extraordinară, a solicitat o reuniune de urgenţă a Naţiunilor Unite. 

Guvernul statului Bahrein şi-a exprimat speranţa că războiul împotriva Irakului se va încheia rapid şi nu se va solda cu victime, dar regele Hamad Ben Issa Al-Khalifa şi-a exprimat îngrijorarea în legătură cu soarta populaţiei irakiene. Autorităţile din Bahrein şi-au exprimat şi regretul în legătură cu faptul că Saddam Hussein nu a luat în considerare oferta de azil "făcută în ultima zi de pace, o ultimă şansă pentru evitarea războiului". Bahreinul este unul dintre principalii aliaţi ai Statelor Unite, pe teritoriul acestei ţări aflându-se cartierul general al Flotei a V-a americane, care a avut drept misiune supravegherea aplicării embargoului împotriva Irakului. 

Oficialii NATO au refuzat să comenteze lansarea operaţiunilor militare americane în Irak, dar ambasadorii statelor membre au avut o reuniune în care au discutat actuala situaţie. "Operaţiunile din Irak nu implică NATO. Ne aflăm într-o poziţie de consultări, nu de acţiune", a declarat un responsabil al Alianţei Nord Atlantice. 

Ministrul grec de Externe, Georgios Papandreou, a cărui ţară asigură preşedinţia Uniunii Europene, a declarat că "lumea trăieşte un moment foarte trist (...), când diplomaţia se încheie şi începe războiul". Acesta a adăugat că preşedinţia elenă a UE "va depune toate eforturile pentru a explora toate pistele diplomaţiei", apreciind că Uniunea Europeană trebuie să facă rapid un bilanţ al diferendelor interne dacă doreşte să poată vorbi vreodată "cu o singură voce". 

Consiliul Europei a cerut tuturor guvernelor din ţările care iau parte la operaţiunile militare împotriva Irakului "să depună toate eforturile pentru a cruţa populaţia civilă şi pentru a respecta dreptul umanitar internaţional". Secretarul general al Consiliului, Walter Schwimmer, a afirmat că "războiul, care este întotdeauna o expresie a eşecului, provoacă suferinţe insuportabile pentru populaţiile civile".

Secretarul general al Ligii Arabe, Amr Moussa, a afirmat că războiul declanşat în Irak "va distruge totul". "Este o zi tristă pentru toţi arabii, când Irakul şi poporul său sunt supuşi unui atac militar care va distruge totul şi care nu ţine cont nici de civili, nici de ţara în sine", a declarat acesta. 

 

2. Summit-ul Uniunii Europene de la Bruxelles 

 

Liderii europeni reuniţi, la 21 şi 22 martie a.c., la Bruxelles, cu ocazia desfăşurării Consiliului European, au adoptat un text referitor la mijloacele posibile de sprijinire a economiei europene, iar pe de altă parte, au dat publicităţii o declaraţie comună privind Irakul. Şefii de state şi guverne din cele 15 ţări membre ale Uniunii Europene au amintit că urmează a fi organizată, la o dată încă nestabilită, o reuniune specială a miniştrilor Afacerilor Externe, întâlnire consacrată situaţiei tensionate din Coreea de Nord. 

Pe de altă parte, în cadrul summit-ului de la Bruxelles a fost stabilite planurile de reformă ale Băncii Centrale Europene (BCE), în perspectiva extinderii Uniunii Europene. Segmentul economic al concluziilor Consiliului European de la Bruxelles atestă gravitatea situaţiei existente, în prezent, în Europa, stabilind o listă a reformelor structurale pe care Uniunea Europeană va trebui să le lanseze, în contextul în care economia europeană, deja afectată, ar putea fi ameninţată de recesiune, în cazul prelungirii conflictului din Irak.

Reformele structurale vor fi relansate de urgenţă pentru ca Uniunea Europeană să-şi poată duce la îndeplinire obiectivul de a face din Europa, până în 2010, economia cea mai competitivă din lume. 

Potrivit Concluziilor Consiliului European, "Cei 15" şi-au exprimat "angajamentul" în plan economic, admiţând, totodată, că incertitudinea economică şi riscurile existente pe plan mondial au încetinit relansarea economiei europene şi că războiul din Irak generează noi ameninţări. 

În aceste condiţii, liderii europeni au apreciat că este cu atât mai indispensabilă evoluţia pozitivă a ritmului de creştere economică, prin aplicarea unor politici macroeconomice sănătoase şi a unor reforme structurale adecvate. 

Întocmind, de asemenea, un bilanţ al strategiei lansate cu prilejul summit-ului de la Lisabona din martie 2000 - care-şi propunea să facă din Europa, până în 2010, economia cea mai competitivă din lume - liderii europeni au recunoscut că "mai sunt încă multe de făcut" în această direcţie. "Este timpul ca Uniunea şi statele membre să-şi onoreze angajamentele în materie de reformă economică şi să treacă de la vorbe la fapte", se arată în documentul final al summit-ului UE de la Bruxelles. 

Consiliul European a stabilit şi o listă cu reformele care urmează să constituie subiectul unui acord, până în martie 2004, în următoarele domenii: "căi ferate, cer unic european, pieţe financiare, pieţe publice, societatea informaţională, locuri de muncă temporare, reglementări în materie de securitate socială într-un context transfrontalier, taxarea în domeniul energetic, responsabilitatea pentru daune aduse mediului înconjurător şi acţiuni care provoacă modificări climatice". 

Ca o măsură mai concretă - relevă textul documentului final - şefii de stat şi de guvern ai ţărilor UE vor cere Comisiei Europene să pună bazele unei misiuni europene care să se ocupe de problemele forţei de muncă. Constituit dintr-un "număr limitat de experţi cu înaltă pregătire", acest organism va avea drept misiune "o examinare independentă şi aprofundată a principalelor dificultăţi de care se lovesc politicile în domeniul ocupării forţei de muncă", însă concluziile acestei instituţii ar urma să le fie prezentate liderilor UE peste un an, la următorul summit european de primăvară. 

Liderii Uniunii Europene şi-au exprimat speranţa că Tratatul de aderare pentru extinderea Uniunii cu zece noi state va putea să fie semnat, aşa cum este prevăzut, la 16 aprilie la Atena, şi au invitat toate părţile implicate să acţioneze în acest sens. 

Pe de altă parte, liderii europeni au salutat rezultatul pozitiv al referendumului din Malta privind aderarea la UE, care a avut loc la 8 martie a.c., şi au invitat şi celelalte nouă state viitoare membre să îşi asigure integrarea efectivă în UE la 1 mai 2004, după ratificarea Tratatului de aderare. În legătură cu Cipru, şefii de stat şi de guvern au deplâns eşecul recent înregistrat de negocierile privind reunificarea insulei, pe baza planului ONU, şi au invitat mai ales autorităţile cipriote turce să îşi reconsidere poziţia. 

În declaraţia comună privind Irakul, liderii Uniunii Europene au reafirmat rolul fundamental al ONU. "Cei 15" s-au angajat să ofere ajutor umanitar victimelor războiului, subliniind necesitatea menţinerii integrităţii teritoriale a Irakului şi au declarat că doresc întărirea relaţiilor transatlantice. 

Potrivit analiştilor politici, declaraţia a mulţumit ambele tabere europene - pacifiştii şi susţinătorii războiului: 

- ţările membre UE 

Austria - a refuzat tranzitarea teritoriului său de către trupele americane fără mandat ONU;

Belgia - se opune categoric războiului;

Danemarca - s-a oferit să participe cu trupe la ofensiva din Irak;

Germania - potrivit prevederilor Constituţiei, se opune oricărui tip de război ofensiv; 

Grecia - condamnă intervenţia fără mandat ONU; 

Franţa - principal oponent al opţiunii militare;

Irlanda - nu sprijină intervenţia din Irak;

Italia - sprijină pasiv intervenţia şi condamnă tabăra pacifistă;

Marea Britanie - principalul aliat al SUA;

Luxemburg - nu a manifestat susţinere pentru opţiunea americană; 

Olanda - nu face parte dintre susţinătorii războiului; 

Portugalia - susţine campania militară la modul declarativ; 

Finlanda - se opune în mod categoric războiului; 

Spania - susţine campania militară fără implicare în acţiuni ofensive; 

Suedia - se opune în mod categoric războiului. 

- ţările în curs de aderare sau candidate

Cipru - nu a manifestat o poziţie clară; 

Cehia - participă cu specialişti în activitatea de decontaminare chimică, dar condamnă intervenţia militară neautorizată de ONU; 

Estonia - susţine opţiunea americană; 

Letonia - susţine opţiunea americană; 

Lituania - susţine opţiunea americană; 

Ungaria - sprijină activ campania, fără implicare militară; 

Malta - nu a manifestat o poziţie clară; 

Polonia - paticipă la campanie cu specialişti în activitatea de decontaminare chimică; 

Slovenia - condamnă intervenţia militară neautorizată de ONU; 

Slovacia - participă în campania militară cu specialişti în lupta anti-chimică; 

Bulgaria - angajament categoric de partea SUA; 

România - angajament categoric de partea SUA, participă cu specialişti în activitatea de decontaminare chimică; 

Turcia - sprijină campania militară, dar şi-a modificat substanţial poziţia după profilarea eşecului diplomatic al ONU. 

"Cei 15" s-au adresat şi statelor din regiunea Golfului, cerându-le să se abţină de la declanşarea unor "acţiuni susceptibile să crească instabilitatea în zonă". De asemenea, liderii europeni au solicitat israelienilor şi palestinienilor "să dea dovadă de cea mai mare moderaţie în acest momente în care se caută o soluţie grabnică la criza irakiană".

 

3. Referendum-ul din Slovenia privind aderarea la UE şi NATO 

 

Slovenii au votat, la 23 martie a.c., în cadrul unui referendum, pentru a decide intrarea ţării lor în 2004 în Organizaţia Nord-Atlantică şi Uniunea Europeană.

Ultimele sondaje de opinie date publicităţii înainte de încheierea campaniei de pregătire a acestei consultări populare indicau o majoritate a susţinătorilor aderării Sloveniei la NATO şi Uniunea Europeană. Conform analiştilor politici, războiul declanşat de Statele Unite în Irak, acţiune care nu se bucură de susţinerea populaţiei acestei ţări de 1,9 milioane de locuitori, a făcut să scadă de la 57% la 51% intenţiile de vot în favoarea - şi să crească de la 25% la 33% cele împotriva - aderării la Alianţa Nord-Atlantică, organizaţie percepută ca un instrument al SUA. Un procent de 82% dintre sloveni sunt împotriva războiului din Irak, în timp ce doar 6% îl consideră justificat. În schimb, intrarea în Uniunea Europeană în 2004 este susţinută de peste 85% din populaţie. 

Dintre ţările invitate să adere la NATO la summit-ul din noiembrie 2002 de la Praga, Slovenia, o ţară prosperă ce s-a desprins din fosta Iugoslavie în 1991, a organizat primul şi, probabil, conform analiştilor politici, singurul referendum popular consacrat aderării la Alianţa Nord-Atlantică. În pofida scăderii ratei de susţinere, sentimentele pro-NATO au fost impulsionate de o campanie intensă a guvernului, ca şi de temerile faţă de o instabilitate în Balcani după asasinarea premierului sârb Zoran Djindjic la 12 martie a.c. 

Potrivit rezultatelor referendumului privind aderarea statului sloven la UE şi NATO, 89,61% dintre slovenii prezenţi la vot s-au pronunţat în favoarea integrării în UE, în timp ce 66,02% au spus "da" aderării la Alianţa Nord Atlantică.

Referindu-se la aceste rezultate, preşedintele sloven, Janez Drnovsek, a declarat că referendumul reprezintă "încununarea unor eforturi prelungite" şi a apreciat că, în compania statelor democratice, Slovenia va avea un viitor mai bun şi mai sigur. 

Secretarul general al NATO, George Robertson, a salutat, la 23 martie a.c., votul majorităţii slovenilor în favoarea intrării în Alianţa Nord-Atlantică "Salut votul de încredere exprimat de sloveni în ceea ce priveşte NATO şi dorinţa lor de a accepta obligaţii ce decurg din acest proces", a precizat Lordul Robertson. 

Oficialii NATO speră să încheie negocierile de aderare cu Bulgaria, Estonia, Letonia, Lituania, România, Slovacia şi Slovenia la 26 martie a.c., când este programată semnarea protocoalelor de aderare, urmând ca aceste ţări să devină membre ale Alianţei în mai 2004.

Slovenia va semna, la 26 martie a.c., în cadrul unei ceremonii ce va avea loc la sediul Alianţei Nord Atlantice de la Bruxelles, protocolul de aderare, împreună cu cele şapte ţări din Europa de est care au fost invitate să se alăture blocului militar în anul 2004: Slovenia, Slovacia, Estonia, Lituania, Letonia, România şi Bulgaria. 

Slovenia va semna Tratatul de aderare la UE pe 16 aprilie, la Atena. Ca urmare a acestui eveniment, Parlamentul sloven va trebui să desemneze şapte deputaţi care să reprezinte Slovenia în Parlamentul European, până la următoarele alegeri ale Adunării de la Strasbourg (Franţa), care vor avea loc în iunie 2004. 

 

4. Referendum-ul privind noul proiect de Constituţie al Ceceniei 

 

În Cecenia, republică separatistă din componenţa Federaţiei Ruse, a fost organizat, la 23 martie a.c., un referendum în cadrul căruia populaţia cecenă a fost chemată să se pronunţe în legătură cu noul proiect de Constituţie şi organizarea de alegeri parlamentare şi prezidenţiale în republica separatistă situată în Caucazul de Nord.

Aproximativ 540.000 de persoane cu drept de vot au fost chemate să-şi exprime opţiunea în cadrul referendum-ului, dar, potrivit Comisiei Electorale Centrale de la Moscova, la consultarea populară ar fi trebuit să participe şi 3.000 de refugiaţi ceceni, aflaţi în taberele din Inguseţia, Republică de la graniţa cu Cecenia. În cadrul acestui referendum au votat şi cei circa 36.000 de militari ruşi ce staţionează permanent pe teritoriul cecen. 

Referendum-ul, prima consultare electorală de acest fel din istoria Ceceniei, care a avut drept scop, conform analiştilor politici, integrarea republicii separatiste în Federaţia Rusă, a fost validat, înregistrându-se la vot o prezenţă de peste 80% din totalul alegătorilor înscrişi pe liste, potrivit Comisiei Electorale Centrale ruse.

Desfăşurarea referendum-ului a fost monitorizată de patru organizaţii internaţionale, (Organizaţia pentru Securitate şi Cooperare în Europa, Liga Arabă, Organizaţia Conferinţei Islamice şi o organizaţie din Rusia), procesul de vot fiind urmărit şi de observatori internaţionali reprezentând 26 de state, durata prezenţei lor în regiune fiind strict limitată din motive de securitate. 

Potrivit Comisiei Electorale Centrale ruse, majoritatea absolută a participanţilor la referendumul din Cecenia a votat pozitiv. 

În favoarea noii Constituţii s-au pronunţat 96,4% dintre participanţii la referendum, iar împotrivă 2,89%; pentru o lege privind alegerea preşedintelui Republicii Ceceniei au votat favorabil 95,51% dintre participanţi, 3,26% împotrivă; pentru o lege referitoare la alegerile parlamentare au votat favorabil 96,33% dintre participanţi, 2,67% împotrivă. 

După aprobarea Constituţiei, în Cecenia urmează să fie organizate alegeri prezidenţiale către sfârşitul anului 2003, în paralel cu alegeri pentru Duma de Stat (Camera inferioară a Parlamentului Rusiei), alegerile legislative pentru Parlamentul Ceceniei fiind programate trei luni mai târziu. 

La 24 martie a.c., preşedintele rus, Vladimir Putin, a apreciat că rezultatele acestei consultări populare îi permit să spună că singura problemă care periclita integritatea Federaţiei Ruse a fost rezolvată. "Poporul cecen a optat pentru pace şi relaţii de cooperare constructive cu Rusia", a declarat Vladimir Putin în cadrul unei reuniuni a guvernului rus, consacrată acestei teme. Administraţia rusă speră că aprobarea Constituţiei de către majoritatea alegătorilor va impulsiona "soluţionarea politică a conflictului, având în vedere că este exclusă orice negociere cu rebelii separatişti". 

Rezultatele raportate de Comisia Electorală Centrală au fost primite cu neîncredere de către analiştii politici internaţionali, care sunt de părere că valorile procentelor sunt extrem de ridicate pentru situaţia din Cecenia, unde ostilităţile dintre separatişti şi forţele federale continuă. Presa din Rusia apreciază că acest referendum "nu are nimic de-a face cu viaţa reală din regiune, scopul acţiunii fiind acela de a lua ochii Occidentului". Analiştii cotidianului electronic "Grani.ru" consemnează: "Chipurile, iată, aceasta este voinţa poporului cecen - să fim pentru totdeauna cu Rusia, să fim pe vecie cu poporul rus şi cu Vladimir Putin. Conducerea ţării va respecta cu stricteţe această decizie".

Pe de altă parte, rata mare de participare este explicată de unii observatori prin faptul că la vot s-au prezentat şi militarii din trupele ruse care staţionează permanent în Cecenia, circa 36.000 de persoane. "Nu ne-am aşteptat la o asemenea surpriză neplăcută", a declarat şeful administraţiei cecene Ahmad Kadârov, care a afirmat că s-a înregistrat o prezenţă masivă la urne chiar în zonele montane, inclusiv în localitatea Vedeno, locul natal al lui Samil Basaev, liderul separatist cecen care luptă pentru independenaţa Ceceniei. 

 

5. Operaţiunea militară americană din Afganistan 

 

Concomitent cu acţiunea declanşată împotriva Irakului, trupele militare americane au lansat o operaţiune de amploare în Afganistan, în cadrul campaniei antiteroriste. Operaţiunea, denumită Valiant Strike, a avut loc la sud-est de Kandahar şi a implicat raiduri aeriene ale Diviziei 82 Aeropurtată. 

Operaţiunea din Afganistan se doreşte a fi o acţiune de capturare a membrilor Al-Qaeda, în special a liderului reţelei, Ossama bin Laden, responsabili militari ai Pentagonului declarând că Valiant Strike este cea mai mare campanie americană de căutare a teroriştilor declanşată în decursul ultimului an în această regiune. 

Aceasta este cea mai importantă operaţiune în Afganistan, după lansarea operaţiunii Anaconda, în urmă cu aproximativ un an. În cadrul operaţiunii Anaconda, care a durat opt zile, au fost obţinute informaţii care au condus la capturarea "numărului trei" al reţelei Al-Qaeda, Khalid Shaikh Mohammed, în Pakistan, la 1 martie 2003. Autorităţile au precizat că S. Mohammed a furnizat informaţii importante în timpul interogatoriilor, iar toate arestările recente sunt rezultatul capturării teroristului Al-Qaeda. 

Informaţiile oferite de acesta au dus la concluzia că reţeaua teroristă Al-Qaeda, condusă de Ossama bin Laden, ar putea produce arme chimice şi biologice, programul de fabricare de arme biochimice al reţelei fiind mai avansat decât estimaseră analiştii americani. Informaţiile arată că liderii Al-Qaeda au făcut planuri şi au obţinut materialele necesare pentru fabricarea a două toxine biologice, care cauzează botulism şi salmonela, precum şi cianuri, fiind evidenţiat şi faptul că Al-Qaeda va fabrica, în curând, bacilul de antrax. 

Oficialii afgani au confirmat operaţiunea, dar nu au oferit detalii suplimentare. "Pentru moment, nu pot oferi detalii despre operaţiunea din Kandahar", a declarat colonelul Roger King, purtătorul de cuvânt al trupelor staţionate la baza Bagram.

La 20 martie a.c., Naţiunile Unite au suspendat temporar unele activităţi desfăşurate în Afganistan, unde autorităţile locale au sporit măsurile de securitate, pe fondul declanşării operaţiunii militare împotriva Irakului. 

Personalul ONU din Afganistan a primit ordin să părăsească ţara în maxim 48 de ore, a precizat reprezentantul special al ONU, Lakhdar Brahimi, subliniind că o parte a personalului va rămâne în ţară. Emisarul ONU a subliniat consecinţele negative ale războiul irakian asupra Afganistanului, menţionând, printre altele, creşterea ostilităţii unui segment important al populaţiei afgane faţă de Occident şi dezinteresul marilor puteri, în special, a SUA faţă de Afganistan. 

